|  |
| --- |
| **Xavier Theros guanya el Premi Josep Pla 2017 amb l'obra "La fada negra"**La novel•la guanyadora de la 49a edició del Premi Josep Pla ha sigut “La fada negra” de Xavier Theros. Una novel•la ambientada en una Barcelona convulsa, que ens ofereix un relat ple de passions i intrigues amb una força narrativa insòlita, sorprenent i captivadora.Barcelona, 1843. Una nit d’estiu, un nen apareix degollat en un fumador d’opi. En Llàtzer Llampades, un capità de vaixell expulsat de la marina mercant, a qui un tràgic naufragi ha marcat per sempre, es converteix en policia empès per les circumstàncies. El país viu la minoria d’edat de la reina Isabel II. Governa el seu regent, l’odiat general Espartero. A la ciutat, bruta i claustrofòbica, plena de barricades i fantasmes i asfixiada per les muralles, està a punt d’esclatar la revolució. Per reprimir-la, l’exèrcit es prepara per a un llarg i brutal bombardeig que durarà tres mesos.Sota les bombes, enmig del setge militar i només consolat per la seva ardent amant, el capità Llampades haurà d’esbrinar qui és el misteriós assassí de les criatures.Xavier Theros, Barcelona 1963, és antropòleg, escriptor i poeta. Cofundador del duet de poesia Accidents Polipoètics i autor de diversos llibres sobre la ciutat de Barcelona com La Sisena Flota a Barcelona (Premi Josep Maria Huertas Claveria) o Barcelona a cau d’orella (2015). Col•labora regularment als diaris El País i Ara, i a la revista Viajes National Geographic. La fada negra és la seva primera novel•la.El jurat del Premi Josep Pla 2017 el formen Genís Sinca, Rosa Cabré, Antoni Pladevall, Àlex Susanna i Glòria Gasch. La novel.la es publicarà el 8 de febrer. |